Βασιλική Κοκκάλη : Κ.Υ Ραφήνας: Τρόποι διαφύλαξης της ψυχικής υγείας

Στις δύσκολες μέρες που διανύουμε, είναι αναγκαίο να προσαρμοστούμε και να αποδεχτούμε πολλές ανατροπές.
Έτσι, η ατομική συμβουλευτική γίνεται κοινοτική και η προσωπική καθοδήγηση γίνεται διαδικτυακή.Το ζητούμενο παραμένει το ίδιο, δηλαδή να δίνονται τα εφόδια και οι γνώσεις για να μπορέσουμε ν’ αντιμετωπίσουμε κρίσιμες καταστάσεις και να λάβουμε σωστές αποφάσεις για να διαμορφώσουμε μια υγιή στάση ζωής. Η αγωγή υγείας μπορεί και πρέπει να είναι σύμμαχος στην νέα υγειονομική κρίση. Ελπίδα όλων να φτάσουμε στην μετά κορονοϊού περίοδο υγιείς και γιατί όχι, πιο ώριμοι και πιο δυνατοί.

Νέοι όροι συναντώνται στην αντιμετώπιση της πανδημίας (COVID-19).Κοινωνική απόσταση, καραντίνα, απομόνωση. Προκαλούνται έντονα και αρνητικά συναισθήματα όπως φόβος ,άγχος, θλίψη ,ανία, θυμός ,εκνευρισμός, στιγματισμός.

Μετά την αναφορά μου στο άρθρο της Α΄ ψυχιατρικής κλινικής της Ιατρικής σχολής του Ε.Κ.Π.Α με διευθυντή τον καθηγητή κ. Χ.Χ. Παπαγεώργιου , σας παραθέτω και κάποια κύρια σημεία του κειμένου γύρω από την ψυχική διαχείριση της επιδημίας COVID-19 στο γενικό πληθυσμό. Η επιμέλεια έγινε από τους: Αγγελική Μπράβου, Κατερίνα Μαδούρου, Γεωργία Βασιλείου, Φραγκίσκος Γονιδάκης και κοινοποιήθηκε από το Υπουργείο Υγείας.

Τρόποι διαφύλαξης της ψυχικής υγείας:

1. Σωστή πληροφόρηση για τον ιό από έγκυρες πηγές και περιορισμός της
έκθεσης στα μέσα μαζικής ενημέρωσης: η επαναλαμβανόμενη κι ασταμάτητη έκθεση στην ενημέρωση (τηλεόραση, διαδίκτυο, μέσα κοινωνικής δικτύωσης) αυξάνει τα επίπεδα άγχους και δυσφορίας. Μπορεί επίσης να αποτελέσει πηγή παραπληροφόρησης.

2. Διατήρηση της επικοινωνίας με τους σημαντικούς ανθρώπους. Για τα
περισσότερα άτομα είναι ανακουφιστικό όταν μπορούν να μιλήσουν για τις
ανησυχίες τους με φίλους ή με την οικογένειά τους. Η επικοινωνία δημιουργεί πολλές φορές ένα ισχυρό υποστηρικτικό δίκτυο ψυχικής προστασίας για το άτομο του οποίο ο ψυχισμός δοκιμάζεται σημαντικά.

3. Φροντίδα σωματικής υγείας για τη ρύθμιση του συναισθήματος:
ισορροπημένη διατροφή, επαρκής ύπνος, ξεκούραση, σωματική άσκηση μέσα στο σπίτι στα πλαίσια του δυνατού, αποφυγή της κατανάλωσης αλκοόλ, του καπνίσματος και της χρήσης ουσιών.

4. Ψυχοεκπαίδευση για το στρες και τη ψυχική δυσφορία (διαχείριση συναισθημάτων)

Τι μπορώ να κάνω όταν νιώθω ψυχικά πιεσμένος:

1. Αναζητήστε το λόγο για τον οποίο νιώθετε πιεσμένος.

✓ Διαχωρίστε τις πιθανές αιτίες σε τρεις κατηγορίες:

α) εκείνες για τις  οποίες υπάρχει πρακτική λύση,

β) εκείνες που θα βελτιωθούν με την πάροδο του χρόνου και

γ) εκείνες για τις οποίες δεν μπορείτε πραγματικά να κάνετε κάτι.

✓ Προσπαθήστε να αποβάλετε τις ανησυχίες σας για ζητήματα που κατατάσσονται στη δεύτερη και στην τρίτη κατηγορία. Προσπαθήστε  να σκεφτείτε: «Σε τι με ωφελεί να ανησυχώ για κάτι που δεν μπορώ να
διορθώσω;»

2. Ενισχύστε την αυτοεπικέντρωσή σας.

✓ Η αυτοεπικέντρωση σχετίζεται με την ικανότητά μας να εστιάζουμε την προσοχή στο εδώ και τώρα, και να απομακρύνουμε τον εαυτό μας από σκέψεις και συναισθήματα που δεν σχετίζονται με τη στιγμή την
οποία ζούμε, αλλά με το απώτερο μέλλον ή το παρελθόν.

✓ Κάντε ένα διάλειμμα από τον καταιγισμό των ειδήσεων που δεχόμαστε από παντού.

3. Αποσπάστε τη προσοχή σας κάνοντας πράγματα που σας χαλαρώνουν και σας διασκεδάζουν. Για παράδειγμα, επικοινωνήστε με οικεία πρόσωπα, δείτε μια  σειρά ή μια ταινία που σας κινεί το ενδιαφέρον, διαβάστε κάποιο βιβλίο, βγείτε να περπατήσετε λίγο φροντίζοντας να τηρήσετε τις οδηγίες προστασίας.

4. Σε περιπτώσεις που η ανησυχία δεν υποχωρεί, επικοινωνήστε με τους  αρμόδιους φορείς ψυχικής υγείας.

Η επιλογή του κειμένου και η εισαγωγή αυτού έγινε από την Βασιλική Κόκκαλη επισκέπτρια υγείας του κέντρου υγείας Ραφήνας-Πικερμίου.