Ενημέρωση για τους εμβολιασμούς απο τις επισκέπτριες Υγείας της Χίου

''Ενημερώσου, εμβολιάσου, προφυλάξου'', ήταν το κεντρικό μήνυμα της Εκδήλωσης που πραγματοποιήθηκε από το Κέντρο Κοινότητας Δήμου Χίου σε συνεργασία με το Γενικό ''Σκυλίτσειο'' Νοσοκομείο Χίου και το Κοινωνικό Φαρμακείο του Δήμου Χίου με θέμα: '' Εποχικές Λοιμώξεις, πρόληψη και εμβολιασμός, σωστή χρήση αντιβιωτικών'', στην αίθουσα συνεδρίων του Ομηρείου, με κατατοπιστικές ομιλίες Γιατρών και Επισκεπτριών Υγείας. Παράλληλα αναπτύχθηκε συζήτηση με το κοινό, που υπέβαλε ερωτήσεις, έλυσε τις απορίες του και ενημερώθηκε πάνω στα θέματα αυτά, που είναι πάντα επίκαιρα...

Ως αιτία ενοχοποιούνται περίπου 200 τύποι ιών και εμφανίζονται κατά τους φθινοπωρινούς και χειμερινούς μήνες. Οι λοιμώξεις αυτές, όπως ενημέρωσαν το κοινό οι ομιλητές της εκδήλωσης, είναι: το κοινό κρυολόγημα, η φαρυγγοαμυγδαλίτιδα, η οξεία ρινοκολπίτιδα(φλεγμονή του βλεννογόνου-όταν τρέχει και φράζει η μύτη μας δηλαδή), η πνευμονοκοκκική νόσος που προκαλείται από το βακτήριο του πνευμονιόκοκκου, που μεταφέρεται με τον αέρα, το βήχα, το φτέρνισμα και προκαλεί δύσπνοια, πυρετό, βήχα,πόνο στο στήθος, δυσκαμψία στον αυχένα, σύγχυση, αποπροσανατολισμό, ευαισθησία στο φως, πόνο στις αρθρώσεις, ρίγη, πόνο στο αυτί, α'υ'πνία, ευερεθιστότητα. Φυσικά μια από τις συνηθέστερες λοιμώξεις είναι και η γνωστή μας γρίπη που μεταφέρεται κι αυτή με τον αέρα από τον έναν άνθρωπο στον άλλο...αλλά μεταφέρεται και με τα μικρόβια των χεριών(όταν κάποιος πιάνει αντικείμενα που έχουν μολυνθεί και στη συνέχεια πιάνει τα μάτια του, τη μύτη, η το στόμα του).Καταρροή, ξερόβηχας, υψηλός πυρετός, κόπωση, πονοκέφαλος, πονόλαιμος και πόνοι μυών κι αρθρώσεων είναι τα συνηθέστερα συμπτώματά της.

Για όλα αυτά και για τις μεθόδους πρόληψης καθώς και για τους τρόπους προστασίας μας, μίλησαν: η Αγγελική Ντανάκα-Επισκέπτρια Υγείας Κέντρου Κοινότητας Δήμου Χίου, η Βασιλεία Καραμιχάλη-Επισκέπτρια Υγείας1η ΤΟΜΥ Χίου, η Μαρκέλλα Κατσαμπά Σαμολαδά-Επισκέπτρια Υγείας 1η ΤΟΜΥ Χίου, η Αγγελική Κοψάρη-Υπεύθυνη Φαρμακοποιός του Κοινωνικού Φαρμακείου Δήμου Χίου(που τόνισε ότι άμα παίρνουμε όλη την ώρα αντιβιοτικά για ''ψύλλου πήδημα''...στο τέλος δε θα μας πιάνουν γιατί τα μικρόβια ''εξασκούνται'' στην προστασία τους...και αποκτούν ανοσία). Τέλος μίλησε η Πένυ Ζώρζου-Παθολόγος Λοιμωξιολόγος του Γενικού ''Σκυλίτσειου'' Νοσοκομείου Χίου, που τόνισε, μεταξύ άλλων, ξανά και ξανά...ότι πρέπει να εμβολιαζόμαστε όλοι προληπτικά και για τη γρίπη αλλά και για τον πνευμονιόκοκκο και για όλα τα άλλα νοσήματα(τα εμβόλια δεν είναι μόνο για τα παιδιά, έχει και εμβόλια που πρέπει να κάνουν οι ενήλικοι). Ειδικά οι ευπαθείς ομάδες ηλικωμένοι, πολύ μικρά παιδιά, αλλά και οι έγκυες(σε οποιονδήποτε μήνα της κύησης...από τον πρώτο μέχρι τον τελευταίο) πρέπει να εμβολιάζονται καταλλήλως. Τα εμβόλια είναι για το καλό του οργανισμού και μόνο καλό του κάνουν, όπως εξήγησε, καταρρίπτοντας...με τρανταχτά παραδείγματα και ανάλυση...τους μύθους που κυκλοφορούν για τις δήθεν αρρώστιες και αλλεργίες που φαντάζονται κάποιοι(αδιάβαστοι, ελλιπώς και κακώς ενημερωμένοι) ότι μπορεί να προκαλέσουν. Οι διαπιστωμένες παρενέργιες εμβολίων είναι ελάχιστες παγκοσμίως και είναι εύκολα διαχειρίσιμες από τους Γιατρούς. Τα εμβόλια σώζουν και προστατεύουν, ενώ η νόσος(μερικές φορές και μια απλή γρίπη)μπορεί και να είναι θανατηφόρα!

Οι τρόποι πρόληψης των Εποχικών Λοιμώξεων(όπως τόνισαν όλοι οι ομιλητές)επιτυγχάνεται με: τον συστηματικό και έγκαιρο εμβολιασμό(στην περίπτωση της γρίπης και των πνευμονοκοκκικών λοιμώξεων), τον συστηματικό και επιμελή καθαρισμό χεριών, την υιοθέτηση υγιεινών συνηθειών διατροφής και άσκησης ισχυροποιώντας έτσι την άμυνα του οργανισμού, την κάλυψη του στόματος και της μύτης σε περίπτωση βήχα ή φταρνίσματος, το σωστό αερισμό των χώρων που χρησιμοποιεί ο ασθενής, τη χρήση μάσκας σε περίπτωση επαφής του ασθενούς με άτομα που ανήκουν σε ομάδες αυξημένου κινδύνου(βρέφη, εγκυμονούσες, ηλικιωμένοι κ.α), τη χρήση γαντιών, τη σωστή διαχείριση απορριμάτων, την τήρηση κανόνων υγιεινής και καθαριότητας, την αποφυγή συγχρωτισμού σε κλειστούς χώρους...καθώς και...τη σωστή χρήση των αντιβιοτικών, σύμφωνα πάντα με τις οδηγίες Γιατρού μας, με σκοπό τη μείωση της μικροβιακής αντοχής και παράλληλα την αύξηση της αποτελεσματικότητας των αντιβιοτικών φαρμάκων.